title: Epentezenn
text: Er yezhoniezh e vez implijet an termen epentezenn (diwar ar henc'hresianeg: epi "war" + en "e" + thesis "lakaat"; saoz: epenthesis), pe mezkresk, evit komz eus ouzhpennañ ur sonenn, pe meur a hini, d'ur ger, dreist-holl en e ziabarzh.
  
  Bez' e c'hell bezañ degemeret er yezh unvan pe get pe zoken a-wezhoù nemetken, keñveriit:
  
   Degemeret er yezh unvan:
   euskareg
   errota ("milin") diwar al latin rota ("rod")
   irratia ("skingomz") diwar ar spagnoleg radio.
   kembraeg
   ysmysgu ("butuniñ") diwar ar saozneg to smoke.
  
   Nann-degemeret er yezh unvan:
   kembraeg
   pobl ("pobl") distaget "pobol"
  
  Daou zoare epentezenn zo:
  
   Epentezenn vogalennek (saoz. anaptyxis): pa vez ouzhpennet ur vogalenn, da skouer:
  
   bra:dar > perseg bara:dar ("breur")
   latin: stupidus > spagnoleg estúpido ("genaoueg")
  
   Epentezenn gensonennel (saoz. excrescence): pa vez ouzhpennet ur gensonenn, da skouer:
  
   latin: trem(u)lare > galleg: trembler ("krenañ")
   hensaozneg thun(o)r > saozneg  "thunder" ("kurun")
   kentgresianeg amrotos > henc'hresianeg ambrotos ("divarvel")
  
  Implijet e vez alies vogalennoù epentezennek gant yezhoù ha ne vez ket kavet enne nemeur a gensonenn renk-ouzh-renk pe c'hoazh enne silabennoù oc'h achuiñ gant ur gensonenn pa amprestont gerioù a-seurt-se digant yezhoù all enne meur a gensonenn renk-ouzh-renk da skouer e japaneg:
  
   ブラピ (Bura Pi): "Brad Pitt" 
   ブルース (burūsu): "blues" (stil sonerezh)
  
  Daoust ha ma vez implijet vogalennoù disheñvel a yezh da yezh, en o zouez [ɯ] e japaneg peurliesañ, e vez kavet stank-tre ar schwa, un <e> pe c'hoazh ur vogalenn heklev, da lâret eo an hevelep vogalenn kavet dija en hevelep ger evel er c'hembraeg "pobol".
  
  Kavet e vez elfennoù epentezennek gante un arc'hwel yezhadurel ivez, da skouer e galleg:
  
    Epentezenn yezhadurel
   il y a ("bez' ez eus") > y a-t-il ("ha bez' ez eus ?"). 
  
  E degouezhioù all e c'hell bezañ implijet elfennoù epentezennek evit sevel barzhoniezh, da skouer e latin:
  
    Epentezenn varzhoniel
   reliquias > relliquias
  
  Gwelit ivez:
   Metaplasmenn
   Troc'hadur
   Koazhadur
   Apokoptenn
   Sinkopenn
   Sinairezenn
   Strizhadur
   Protezenn
   Paragoge
   Tmesis
   Metatezenn
  
  Notennoù
  
  Fonetik ha fonologiezh
  Yezhoniezh istorel